Ek lees die artikels en die trane loop…van dit is trane van hartseer en van dit is omdat ek kliphard lag. Toe ek klaar is dop ek die boekie om na die Intiem vir Mans gedeelte en scan gou-gou deur dit…ek wil mos sien watse interessante artikels daar vir hulle is. Ek lees die artikel “Slaan PMS vir ‘n ses!” en ek giggel kort-kort. My man loer onderlangs na my. Ek sien dit as ‘n gulde geleentheid om hierdie artikel vir hom te lees. Hy knik met tye, maar sê nie veel nie. Ek raak sommer geiriteerd omdat ek nie die reaksie van hom kry waarvoor ek gehoop het nie. Ek druk die boek teen sy bors en staan op om my tande te borsel.
Ek dink aan die artikels wat ek gelees het en besef dat mans is nie dieselfde as ons nie. Hy is ook net ‘n mens en hy kan ook foute maak. En hoe gereeld wys ons daai foute van hom uit? Hy het al heel waarskynlik hoeveel keer die tandepasta buisie weggeooi wat ek vergeet het om te doen; of ‘n nuwe toilet rolletjie ingesit; of die toilet wat verstop was skoongemaak. Die verskil is – hy druk dit nie die heeltyd onder my neus nie.